Screenshot: HRT

VEČERAS u 20 sati na HTV-u 4 započelo je prvo sučeljavanje predsjedničkih kandidata. U njemu nisu sudjelovali kandidati koji su prema rezultatima zadnjih nekoliko istraživanja favoriti ove predsjedničke utrke, Ivo Josipović i Kolinda Grabar Kitarović.



Novinarka Tatjana Munižaba u studiju je tako ugostila dvojicu preostalih kandidata, Milana Kujundžića i Ivana Vilibora Sinčića.

Pozdrav virtualnim kandidatima

Tatjana Munižaba poželjela je dobrodošlicu virtualnom Ivi Josipoviću te virtualnoj Kolindi Grabar Kitarović.



Kujundžić je na samome početku žestoko kritizirao kandidate koji se nisu pojavili na sučeljavanju.



"Ja ne znam čiji su kandidati oni koji su ovdje ostavili prazne stolice. Znači li to da je dvoje ljudi odustalo? Šalju li poruku hrvatskom narodu da su odustali? Ili mu se rugaju? Zatečen sam. Hrvatski narod je prevaren, ovi koji nas ignoriraju, ne mene i Ivana, mi nismo važni, važan je narod. Josipović se ruga narodu, Kolinda je možda i htjela biti predsjednica, ali nakon ovog sigurno neće biti", započeo je Kujundžić.



Predsjednički kandidat Sinčić napao je programe kandidata koji se nisu pojavili u studiju.



"Ovi koji se nisu pojavili ovdje nemaju izvediv program, njihov programi su sve bankarski programi. Novac za njih trebaju tražiti od bankara, svi su oni jedan te isti kandidat", istaknuo je.

Kujundžić dubinski šokiran



Milan Kujundžić odlučio je ne odgovoriti na prvo pitanje o interakciji između predsjednika i vlade, koristeći svoje vrijeme kako bi, ponovno, izrazio svoju zabezeknutost izostankom Josipovića i Grabar Kitarović.



"Još nisam došao k sebi i ne mogu vjerovati da se nisu pojavili. Ivane, da ih pričekamo? Možda su zapeli u salonu, možda čekaju upute svojih PR-ovaca?", pitao se.



U nastavku emisije kandidati su morali opisati svojih prvih 100 dana mandata te istaknuti dvije ključne stvari koje bi poduzeli kako bi doprinijeli sigurnosti države.



Sinčić je istaknuo kako je bankrot zemlje neizbježan te da je to rezultat privatizacije, okupacije stranaka i otuđenja medija. Nakon još nekoliko minuta čuđenja, Kujundžić se u konačnici pribrao i počeo odgovarati na pitanje.



"Došao sam k sebi", objavio je, čime je dao do znanja kako je spreman ostvariti doprinos u sučeljavanju.

Kujundžić o Ini: Radnje zasnovane na kriminalu ništavne



Odgovarajući na upit o mogućim izlazima iz situacije Ina-MOL, Kujundžić je istaknuo kako su sve radnje koje su zasnovane na kriminalu ništavne.



"Tako treba i učiniti, te ugovore proglasiti takvima, a onda tek razmotriti koji su interesi Hrvatske", rekao je Kujundžić.



Kandidata Sinčića dopalo je pitanje o monetizaciji autocesta.



"Monetizacija autocesta je unaprijed isplanirana, elite su to isplanirale kako bi Hrvatsku otuđile od resursa, HDZ pod Sanaderom je to izveo, oni, ali i ostali, ovi sadašnji koji vode zemlju u tom smjeru. Autoceste su hrvatsko bogatstvo, ključne su za zemlju, treba ih sačuvati", izjavio je Sinčić.



Na pitanje o količini utjecaja i statusu hrvatske dijaspore, Kujundžić se izjasnio u korist Hrvata u dijaspori.



"Hrvati u dijaspori, osobito u BiH, trebaju imati veći utjecaj na oblikovanje hrvatske realnosti. U Domovinskom ratu su nam svi trebali, tada su bili dio naroda, njihov novac nam je trebao te su dali dobar dio snage za vođenje rata, a sad smo ih prekrižili", smatra Kujundžić.

Tekst se nastavlja ispod oglasa

Sinčić: Kujundžić sudjelovao u uništavanju Hrvatske



Sinčić je odabrao upravo taj trenutak za prvi ubod usmjeren spram Kujundžića.



"Želio bih istaknuti kako su ljudi napustili Hrvatsku upravo zbog loše politike koju je vodio HDZ, stranka čiji je član veoma dugo bio gospodin Kujundžić", kritizirao je.



U bloku o pitanjima vanjske politike, kandidati su morali odgovoriti na pitanje o tome koje zemlje vide kao najprivlačnije, u kontekstu povezivanja Hrvatske s tim zemljama.



Sinčić je istaknuo kako bi, kao predsjednik, putovao gdje god to od njega tražili gospodarstvenici.Upozorio je kako se hrvatska ne smije fokusirati samo na Europu i SAD.



"Svi se razvijaju mi propadamo, svaki hrvatski građanin u eurobankama ima po 15.000 eura koje ste im vi uzeli, zašto o tome ne progovorite, gospodine Kujundžiću? Tijekom pretvorbe i privatizacije otuđene su milijarde eura", izjavio je Sinčić.

Sinčić: Položaj u bolnici preko Sanadera



Komentirajući lustraciju, Sinčić se obrušio na Kujundžića, prozivajući ga da je na položaj u bolnici došao zahvaljujući poznanstvu s Ivom Sanaderom.



"Lustracija bi obuhvatila i Kujundžića, vaša šutnja i članstvo u HDZ-u, vaše dobivanje položaja u bolnici na temelju prijateljstva s Ivom Sanaderom", dobacio je Sinčić protivniku.

Kujundžić: Čujem da su ti Josipović i Mesić skupili potpise



Kujundžić je na Sinčićeve napade odgovorio svisoka, uzvraćajući vlastitim optužbama o poznanstvima.



"Ivane, zlato. Čuo sam da si prijatelj s Josipovićem i Mesićem, da su ti oni skupili potpise, trebao bi se malo bolje informirati prije nego kreneš s iznošenjem ovakvih informacija", posprdno je replicirao Kujundžić.

U nastavku je Tatjana Munižaba kandidate upitala što bi učinili po pitanju ugovora s Vatikanom.



Kujundžić je istaknuo kako smatra da te ugovore ne treba raskinuti, a one koji to zagovaraju prozvao je za nerazumijevanje civilizacijskih korijena hrvatskog naroda.



"Ne treba raskidati te ugovore, oni koji na tome inzistiraju ne razumiju bitak i opstojnost hrvatskoga naroda i ulogu Crkve u opstanku ovog naroda. Treba poštovati korijen. Nepravde se mogu raspravljati, ali ne na ovakav, huškački način", kazao je.



Sinčić je upozorio da kao "mlad i slobodan čovjek ne ovisi ni o čijem lancu i novcu".

Sinčić: Kujundžić financira kampanju novcem ovršne mafije



"Ne financiram se novcem od ovršne mafije kao gospodin Kujundžić. Borim se protiv takvih", oštro se postavio Sinčić.



Kujundžić nije ostao dužan mladome kandidatu Živoga zida.



"Ivane, dijete, nemoj tako odgovarati. Izgovorio si teške riječi. Moja kampanja se vodi transparentno, ne iz sivih fondova", ponovo je oholo replicirao.

Sinčić: Treba priznati Palestinu, i nama je bilo teško



Na temu priznavanja Palestine i mogućih sankcija i protestnih tonova od strane Izraela, kandidat Živoga zida izjasnio se u korist Palestine.



"Trebali bismo priznati Palestinu bez obzira na druge. I nama je u borbi za samostalnost bilo teško, ovisili smo o pomoći sa strane, čekali na to priznanje, trebamo pružiti priliku drugima", smatra Sinčić.



Sinčićeva ograda "sekundarnih tema"



Kandidati su u nastavku morali odgovoriti na nekoliko kontroverznih pitanja, aktualnih prema različitim kriterijima. Prva je na red došla Titova bista u predsjedničkom uredu.



"Bista Tita odlazi iz ureda. On je zločinac, po njegovu nalogu likvidirani su mnogi ljudi, zločincu nije mjesto u Uredu Predsjednika RH", rekao je Kujundžić.



"To su sekundarne teme, prvo trebamo rješavati esencijalno, pravo na dom , zaposlenje... Onda tek sekundarne teme. Narod pozivam da se prestane baviti sekundarnim pitanjima dok ne obavimo esencijalno", izjavio je Sinčić.



Kandidati su zatim izrazili svoje mišljenje o pitanjima lustracije, dvojezičnih ploča u Vukovaru te o prosvjedu ratnih veterana u Savskoj.



Na red su zatim došla i pitanja o vjeronauku u školi te o pravu na pobačaj.

Kujundžić: Križevi mogu ostati u učionicama



Kujundžić je ponovio kako su univerzalne kršćanske vrednote i katolički nauk korijen zapadne civilizacije i hrvatskoga naroda.



"A njihov simbol je križ. To može biti i može ostati u školama, ali se ne smije zlorabiti. U školi može, ali i ne mora ostati", smatra Kujundžić.



Sinčić se pak od pitanja ogradio nazivajući ga sekundarnim te dodajući kako bi učenici u suradnji s ravnateljem morali sami doći do rješenja problema, ukoliko on postoji.



Kujundžić se zatim izjasnio kao pobornik priziva savjesti kod pobačaja te je istaknuo kako je osobno protiv pobačaja, ali ne putem zabrana. Sinčić je pak kazao kako se bori za Hrvatsku u kojoj obitelji neće morati razmišljati o pobačaju. Komentirajući istospolne brakove, Sinčić je i to pitanje svrstao u kategoriju sekundarnih.

Kujundžić: Postoji prirodno stanje - brak muškarca i žene



Odgovarajući na upit o tome bi li kao predsjednik potpisao Zakon o registriranom partnerstvu ili bi ga pak poslao na Ustavni sud, Kujundžić je istaknuo kako postoji prirodno stanje, a to je, prema njemu, brak muškarca i žene.



"Postoji prirodno stanje - brak muškarca i žene. Treba naći način za riješiti odnos između istospolnih "drugova", ne znam kako ih uopće nazvati..."



Kujundžić se zatim izjasnio protiv davanja samcima djece na usvajanje, dok je Sinčić pak zauzeo suprotnu stranu, ustvrđujući kako bi on dao samcima da usvajaju djecu.